Blekkulf

Blekkulf er en barnebokfigur skapt av Bente Roestad. Det er blitt laget programmer om Blekkulf i Barne-TV og Barneradioen på NRK. Figurteaterforestillingen «Blekkulf og den mystiske flaskeposten» ble rundt 2000-årsskiftet spilt for mer enn 300 skoler og barnehager, blant annet på Kon-Tiki Museet. Den første Blekkulf CD-en solgte til gullplate.

Tema: miljøvern 
Blekkulf er en blekksprut, og bøkene og programmene formidler på en pedagogisk måte for barn at miljøvern er viktig, med særlig fokus på forurensning i havet. I 1989 kontaktet Bente Roestad Norges Naturvernforbund og viste dem en bunke med over to tusen tegninger og brev fra barn som var sendt til Blekkulf i etterkant av TV-serien der Terje Strømdahl satt på bryggekanten og leste fra Blekkulfbøkene. Norges Naturvernforbund og Bente Roestad samarbeidet om å lage en miljøvernklubb for barn, som ble kalt Blekkulfs venner og senere Blekkulfs miljødetektiver. 

Bente Roestad arbeidet videre med Blekkulf og skrev nye bøker, sangtekster og teaterforestillinger. I 2008 flyttet Blekkulf til Akvariet i Bergen, der han formidlet sitt miljøengasjement til barn på besøk i Akvariet.

Nordisk Film laget i samarbeid med Filmkameratene en ny TV-serie på 26 episoder med Blekkulf og vennene hans. I tillegg til Pelle-reke og laksen Sprelline hadde Blekkulf der fått en ny venn, svanen Svanhild. NRK Super startet å sende den nye TV-serien om Blekkulf høsten 2012.

Priser og utmerkelser 
Blekkulf har vunnet Pressens Informasjonspris. Bente Roestad mottok i 1990 Karl Evangs pris for helseopplysning i forbindelse med sitt arbeid med Blekkulf. På FNs Verdens miljødag mottok Bente Roestad Svaneprisen 2012 Hedersprisen og ble utnevnt til Årets Ildsjel 2012 av Miljøstiftelsen Pangea i samarbeid med Bellona.

TV-produksjoner
 1989–1995: opplesningsserie med Terje Strømdahl på NRK-TV
 2012–2013: animasjonsserie på NRK Super

Referanser

Eksterne lenker 
 Blekkulf.no – Offisiell nettside

NRK Barne-TV
Fiktive dyr
Norske barnebøker
TV-figurer
Norske barneprogrammer på TV
Norske animerte barneserier
Norske TV-serier fra 1980-årene
Norske TV-serier fra 1990-årene
Norske TV-serier fra 2010-årene
Dukketeater
Miljøvern
Norske barnealbum
TV-produksjoner på NRK